Pemingsèran ke Orde Baru

Pemingsèran ke Orde Baru di Indonésia pas tenga-tenga tahon 60-an nggèsrotin persidèn pertamanya, Sukarna, abisnya 22 tahon ngejabat. Ni atu deri jaman-jaman nyang paling awut-awutan di sejarah modèren Indonésia èn jadi awal muncuknya Suharta jadi persidèn ampé 31 tahon.

Dikata dhalang ("dalang") hébat, Sukarna narik kekuatan deri nyembabadin kekuatan nyang tetegingan, nya'entu soldadu ama Parté Kuminis Indonésia (PKI). Deket-deket tahon 1965, PKI udah pating masup ke kabèhan trap guwernemèn èn dapet embanan bakal ngèokin soldadu.

Ari bulan 30 Sèptèmber tahon 1965, enem deri petinggi militèr ulung pada dibunuin (galibnya digero "kudéta jal-jalan") ama nyang namanya Gerakan Sèptèmber 30 (Gestapu) atawa Gerakan 30 Sèptèmber, atu rombongan deri dalemnya kekuatan senjata. Lat berapa jam doang, Mayor Jèndral Suharta nggerakin kekuatan di bawah dia punya perènta èn nyedèk kukan di Jakarta. Kaum antikuminis, nyang tadénya ngikutin angonan tentara, pada ikutan mites-mitesin orang-orang kuminis di antéro negeri, nyang dibunuin ada barang setenga juta orang ama ngencagin PKI, nyang resmi disalahin dalem ni mas'alah.

Sukarna nyang secara pulitis udah soak kepaksa mindahin kekuatan pulitik ama militèr ke Jèndral Suharta, nayng jadi hop kekuatan senjata. Bulan Maret 1967, Mejelis Permusawaratan Ra'yat Sementara (MPRS) ngebenum Jèndral Suharta jadi penglakon persidèn. Dia resmi dibenum jedi persidèn setahon abisnya. Sukarna, entakanuh, tinggal jadi arèsan rumah ampé dia punya wapat tahon 1970.

Category:Sejarah Indonésia